SA laat Chinese vissersbote gaan ná boetes | Maroela Media
Drie Chinese vissersbote waarvan die teenwoordigheid in Suid-Afrikaanse viswaters onder verdenking was, is vrygespreek op 'n klag van stropery, maar is R2 miljoen beboet vir ander oortredings.
Volgens 'n gesamentlike verklaring van die departement van landbou, bosbou en visserye, die Suid-Afrikaanse Nasionale Weermag en die Suid-Afrikaanse maritieme veiligheidsowerheid (Samsa), is al drie vaartuie wat in Mei onderskep en in Oos-Londen aangehou is, verlede week laat gaan.
Die vaartuiggesagvoerders is skuldig bevind op 'n aanklag van die besit van toerusting sonder 'n permit. Twee van die vaartuie se gesagvoerders is skuldig bevind aan die nie-nakoming van 'n visserybeheeramptenaar se opdrag.
Daar is ook bevind dat al drie vaartuie Samsa-wetgewing rakende die bedreiging van omgewingsbesoedeling en -agteruitgang oortree het.
Die Suid-Afrikaanse owerhede het gesê die vaartuie se gesagvoerders het al die boetes betaal en is toestemming gegee dat die bote die Oos-Londen-hawe ná 23 Junie kan verlaat.
Volgens die verklaring het die departement van landbou, bosbou en visserye in Mei saam met die vloot patrollies uitgevoer na aan die Suid-Afrikaanse kuslyn. Lede van die Suid-Afrikaanse Polisiediens (SAPD), doeanebeamptes van die Suid-Afrikaanse Inkomstediens en lede van die departement van binnelandse sake en Samsa het die drie vaartuie deeglik deursoek.
Die vissersbote het tonne vis aan boord gehad. "Die Fu Yuan Yu 7880 het omtrent 340 ton inkvis en 36 bemanningslede aan boord gehad, die Fu Yang Yu 7881 het omtrent 60 ton inkvis en 34 bemanningslede aan boord gehad terwyl die Run Da 617 met 200 ton inkvis en ander visspesies asook 26 bemanningslede gehad het."
Verdere ondersoek is gedoen om vas te stel of die vis aan boord uit Suid-Afrikaanse waters afkomstig is. Die uitslae van die toetse het egter getoon dit is nie die geval nie. "Ons het dus geen wettige gronde gehad om beslag op die vis te lê nie," lui die verklaring.
'Regeringspogings teen rassisme is eendimensioneel'
Is nie wie jy is nie, is wie jy ken, dan kan jy enigiets regkry.
Ja wel die chinese is dan Zuma se pelle wat verwag julle?
Die boewe moes tronk toe en die skepe see bodem toe, nou gaan hulle huis toe!. Nog n ANC politieke gunsie.
Vis uit die massas se monde
Die massas is nie slim genoeg om te begryp dat die vis wat die Chinese steel is vis wat uit hulle kinders se honger mae kon wees nie, die dat dit nie eers vir hulle n oorweging is wanneer dit by die stembus kom nie.
Moet eers weer uitloop op n kriesis ….gaan die kuswag nou eintlik iets begin doen en dalk patroleer …of gaan ons nou weer wag tot daar geen vis meer in ons water is ….SKRIK WAKKER KUSWAG !